**Obrazloženje uz prijedlog III. izmjena i dopuna Proračuna Općine Promina za 2023. godinu**

**1. UVOD**

Temeljem članka 45. Zakona o proračunu (NN 144/21), plan za tekuću godinu mijenja se izmjenama i dopunama proračuna.

Navedenim aktima omogućava se financiranje poslova, funkcija i programa koje izvršavaju upravna tijela, radi ostvarivanja javnih potreba i prava građana, koji se temeljem posebnih zakona i drugih na zakonu zasnovanih propisa financiraju iz javnih prihoda, odnosno iz proračuna Općine Promina.

Metodologija izrade proračuna propisana je Zakonom o proračunu i podzakonskim aktima: Pravilnikom o proračunskim klasifikacijama (NN 26/10, 120/13 i 01/20) i Pravilnikom o proračunskom računovodstvu i Računskom planu (NN 114/10, 31/11, 124/14, 115/15, 135/15, 87/16, 03/18, 126/19 i 108/20).

Zakonom o proračunu uveden je trogodišnji fiskalni okvir i programsko planiranje. Time su postavljena dva glavna cilja: prvi je preuzimanje odgovornosti za rezultate provedbe programa (i aktivnosti i projekata) i postizanje fiskalne discipline, a drugi je alokacija raspoloživih sredstava prema razvojnim prioritetima lokalne jedinice.

Zakon o proračunu utvrđuje da se proračun JLP(R)S za sljedeću godinu donosi na razini podskupine (treća razina računskog plana), a projekcije proračuna za naredne dvije godine na razini skupine (druga razina računskog plana).

Zakonom o proračunu utvrđena je obveza izrade plana razvojnih programa za tekuću godinu i projekcija za dvije naredne godine. Izmjenama i dopunama Zakona o proračunu mijenja se sadržaj plana razvojnih programa na način da sam plan razvojnih programa predstavlja strateško – planski dokument.

Člankom 15. Zakona o proračunu propisano je jedno od ključnih proračunskih načela – načelo transparentnosti. Načelo transparentnosti iznimno je važno zbog uvida javnosti svih zainteresiranih u način trošenja proračunskih sredstava.

**2. OBRAZLOŽENJE IZMJENA PLANIRANIH PRIHODA/PRIMITAKA, RASHODA/IZDATAKA PRORAČUNA OPĆINE PROMINA ZA 2023. GODINU**

Razlog predlaganja III. izmjena i dopuna proračuna Općine Promina za 2023. godinu je usklađenje planiranog i realiziranog u 2023. godine.

**2.1. PRIHODI I PRIMICI PRORAČUNA**

Ukupni prihodi i primici proračuna Općine Promina za 2023. godinu umanjuju se za 582.576,49 € i sada iznose 1.165.602,50 €.

Ukupni rashodi i izdaci proračuna Općine Promina za 2023. godinu umanjuju se za 691.115,43 € i sada iznose 921.074,30 €. Višak prihoda nad rashodima je 244.528,20 € što je jednako manjku prethodne godine.

**2.1.1. PRIHODI POSLOVANJA**

**Prihodi od poreza** se povećavaju za 60.384,63 € i sada iznose 176.000,00 €.

**Potpore** od subjekata unutar općeg proračuna umanjuju se za 558.316,77 € i sada iznose 419.719,52 €.

Umanjenje potpora se odnosi na projekte koje smo planirali ostvariti od Ministarstva regionalnog razvoja i fondova EU, Ministarstva okoliša graditeljstva i prostornog uređenja, Ministarstva unutarnjih poslova, Ministarstva kulture, Katastarske izmjere k.o. Suknovci, te projekt Fonda za zaštitu okoliša i energetsku učinkovitost.

**Prihodi od imovine** se povećavaju za 24.511,20 € i sada iznose 222.108,91 €. To su prihodi od zakupa, koncesija, prihodi od naknade za korištenje prostora hidroelektrane 70.000,00 € (Miljacka) i prihodi od naknade za korištenje zaštićenih područja (NP Krka, HT i Calcit).

**Prihodi od upravnih i administrativnih pristojbi**, pristojbe po posebnim propisima, umanjuju se za 130.713,61 €, te sada iznose 147.509,06 €. Najveće umanjene se odnosi na komunalne naknade koje se planirane za solarnu elektranu.

**Prihodi od prodaje proizvoda i robe te pruženih usluga i prihodi od donacija** se povećavaju za 12.873,02 € jer smo dobili donacije za organizaciju Prominskih igara i Prominskog bronzina od Tec Gradnje, Accione i Turističke zajednice ŠKŽ. Kapitalne donacije ostalih subjekata obuhvaćaju 125.000 € Petrol i Accionu prema ugovoru o davanjima od općeg i javnog interesa solarne i elektrane. 3.000,00 € se odnosi na donaciju HEP-a za parcelacijski elaborat NC 24 (Miljacka).

**Prihodi od prodaje nefinancijske imovine** se povećavaju za 8.685,05 € zbog prodaje općinskog zemljišta.

**2.2. RASHODI I IZDACI PRORAČUNA**

Prijedlog rashoda i izdataka prijedloga proračuna Općine Promina za 2023. godinu iznosi 1.503.650,80 eura, II. izmjenama proračuna se rashodi uvećavaju za 108.538,98 € i sada iznose 1.612.189,78 €. Trećim izmjenama proračuna se smanjuju za 730.183,42 € i iznose 882.006,36 €.

**Rashodi poslovanja** u 2023. godini umanjuju se za 730.183,42 €.

|  |  |  |  |
| --- | --- | --- | --- |
| **Stavka** | **Proračun 2023.** | **III. izmjene i dopune 2023.** | **Promjena** |
| **Rashodi poslovanja** | **839.510,** **839.510,66 €6 €66 €** | **720.657,77 €** | **-14,16** |
| Rashodi za zaposlene | 111.410,42 € | 116.001,51 € | +4,12 |
| Materijalni rashodi | 540.831,96 € | 407.518,12 € | -24,65 |
| Financijski rashodi | 6.000,00 € | 40.200,00 € | +570 |
| Pomoći dane u inozemstvo i unutar općeg proračuna | 118.123,30 € | 102.562,88 € | -13,17 |
| Naknade građanima i kućanstvima | 45.301,99 € | 40.248,51 € | -11,16 |
| Ostali rashodi | 17.842,99 € | 14.126,76 € | -20,83 |

**Rashodi za zaposlene** se povećavaju za 4.591,09 €

Plan **materijalnih rashoda** se smanjuje za 133.313,83 € i sada iznosi 407.518,12 €. Najveće umanjenje se odnosi na rashode za usluge Katastarske izmjere k.o. Suknovci čiju realizaciju smo prebacili na iduću godinu.

**Financijski rashodi** se uvećavaju za 34.200, € i sada iznose 40.200,00 €. Povećanje se odnosi na troškove ovrha i kamata Ministarstvu gospodarstva i Roto Dinamicu.

**Pomoći unutar općeg proračuna** se umanjuju za 15.560,42 €, ukupno iznose 102.562,88 €. Ove pomoći se odnose na rad vrtića i DVD-a Promina.

**Naknade građanima i kućanstvima** umanjuju se za 5.053,48 € sukladno realizaciji određenih stavki socijalnog programa i nižem postotku u odnosu na planirani proračun.

**Ostali rashodi** koji se odnose na donacije udrugama umanjuju se za 3.716,23 eura, odnosno sukladno realizaciji planiranih stavki.

**Rashodi za nabavu nefinancijske imovine** umanjuju se za 572.262,57 €.

|  |  |  |  |
| --- | --- | --- | --- |
| **Stavka** | **Proračun 2023.** | **III. izmjene i dopune** | **Promjena** |
| **Rashodi za nabavu nefinancijske imovine** | **772.679,12 €** | **200.416,53 €** | **-74,06** |
| Rashodi za nabavu neproizvedene dugotrajne imovine | 34.180,70 € | 31.903,85 € | -6,66 € |
| Rashodi za nabavu proizvedene dugotrajne imovine | 738.498,41 € | 168.512,68 € | -77,18 € |

**Rashodi za nabavu nematerijalne imovine** su se smanjili za 2.276,85 € za Projektnu dokumentaciju rekonstrukcije bivše škole u Bogatiću s prenamjenom u hostel, jer su računi podmireni u iznosu manjem od planiranog.

Planirano ulaganje u **građevinske objekte, postrojenja i opremu** se smanjilo za 569.985,72 €, a odnosi se na smanjeno ulaganje u sanaciju lokalnih nerazvrstanih cesta u odnosu na planirano, dodatna ulaganja na postojećem sustavu javne rasvjete, izgradnju nogostupa i smirivanje prometa.

**3. OBVEZE PO SUDSKIM PRESUDAMA**

Na dan 5. 12. 2023. godine Općina Promina nema obveza po sudskim presudama.

U Oklaju, 5. prosinca 2023. godine

Viši savjetnik za financijsko računovodstvene poslove

Ana Galić, mag. oec