

Na temelju članka 17. stavka 1. alineje 1. Zakona o sustavu civilne zaštite (NN 82/15, 118/18, 31/20, 20/21 i 114/22), članka 25. Statuta Općine Promina Službeno glasilo Općine Promina 01/21 i 04/21), Općinsko vijeće Općine Promina, na svojoj 15. sjednici, održanoj 15. prosinca 2023. godine, donosi

**Analizu stanja sustava civilne zaštite na području Općine Promina za 2023. godinu**

**UVOD**

Članak 1.

Člankom 17. st. 1. al. 1. Zakona o sustavu civilne zaštite definirano je da predstavnička tijela jedinica lokalne i područne (regionalne) samouprave pri donošenju proračuna razmatraju i usvajaju godišnju analizu stanja stanje sustava civilne zaštite te donose smjernice za organizaciju i razvoj istog na svom području, u proračunu osiguravaju sredstva namijenjena za financiranje sustava civilne zaštite te obavljaju i druge poslove civilne zaštite utvrđene zakonom. Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja (članak 5. stavak 1. Zakona o sustavu CZ) .

Operativnim snagama civilne zaštite te zaštite i spašavanja na razini lokalne i područne (regionalne) samouprave rukovode i koordiniraju općinski načelnik, gradonačelnik i župan, uz stručnu potporu stožera zaštite i spašavanja jedinice lokalne i područne samouprave. U katastrofama i velikim nesrećama općinski načelnik, gradonačelnik i župan izravno zapovijedaju operativnim snagama civilne zaštite te zaštite i spašavanja jedinica lokalne i područne (regionalne) samouprave.

Operativne snage sastoje se od:

* Stožera civilne zaštite na lokalnoj, regionalnoj i državnoj razini,
* službi i postrojbi središnjih tijela državne uprave koja se zaštitom i spašavanjem bave u svojoj redovitoj djelatnosti,
* zapovjedništava i postrojbi vatrogastva,
* zapovjedništava i postrojbi civilne zaštite, i drugih operativnih snaga civilne zaštite,
* službi i postrojbi pravnih osoba koje se zaštitom i spašavanjem bave u svojoj redovitoj djelatnosti.

Osim operativnih snaga, ostali sudionici zaštite i spašavanja su:

* fizičke i pravne osobe,
* izvršna i predstavnička tijela jedinica lokalne i područne samouprave - središnja tijela državne uprave.

**STANJE SUSTAVA ZAŠTITE I SPAŠAVANJA NA PODRUČJU OPĆINE PROMINA**

1. **OPĆI DIO**

Članak 2.

Na temelju članka 24. Zakona o sustavu civilne zaštite i članka 5. Pravilnika o sastavu Stožera, načinu rada te uvjetima za imenovanje načelnika, zamjenika načelnika i članova Stožera civilne zaštite i članka 50. Statuta Općine Promina, Općinski načelnik je 26. srpnja 2021. godine donio Odluku o osnivanju Stožera civilne zaštite Općine Promina kao stručnog, operativnog i koordinativnog tijela za provođenje mjera civilne zaštite u velikim katastrofama i nesrećama na području Općine Promina.

Na temelju članka 21. stavka 5. Zakona o sustavu civilne zaštite, članka 20. Pravilnika o sastavu Stožera, načinu rada te uvjetima za imenovanje načelnika, zamjenika načelnika i članova Stožera civilne zaštite i članka 41. stavak 3. alineja 30. Statuta Općine Promina („Službeni vjesnik Šibensko-kninske županije“ broj 10/09, 09/10, 05/11, 03/13 i 08/13) Načelnik Općine Promina donio je dana 27. lipnja 2017. godine Plan pozivanja Stožera civilne zaštite Općine Promina te Poslovnik o radu Stožera civilne zaštite. Odluku o određivanju pravnih osoba od interesa za sustav civilne zaštite na području Općine Promina, KLASA: 810-08/17-01/3, URBROJ: 2182/09-17-02, Općinsko vijeće Općine Promina usvojilo je na 4. sjednici, dana 15. prosinca 2017. godine.

Načelnik Općine Promina na temelju čl. 17. Zakona o sustavu civilne zaštite, čl. 7. Pravilnika o smjernicama za izradu procjene rizika od katastrofa i velikih nesreća na području RH i JLP(R)S (NN 65/16), te čl. 41. st. 3. al. 30. Statuta općine Promina donio je dana 1. ožujka 2018. godine Odluku o postupku izrade Procjene rizika od velikih nesreća za Općinu Promina i osnivanju Radne skupine za izradu Procjene rizika od velikih nesreća za Općinu Promina (KLASA:810-01/18-01/1, URBROJ: 2182/09-18-02). Općinsko vijeće Općine Promina na svojoj 13. sjednici, održanoj 15. travnja 2019. godine, donijelo je Odluku o donošenju Procjene rizika od velikih nesreća za Općinu Promina KLASA: 810-01/19-02/1, URBROJ: 2182/09-19-02.

Sukladno odredbama članka 17. stavak 3. Zakona o sustavu civilne zaštite izrađen je Plan djelovanja civilne zaštite te je Općinski načelnik 18. listopada 2023. godine donio Odluku o donošenju Plana djelovanja civilne zaštite Općine Promina, KLASA: 810-01/23-01/2, URBROJ: 2182-9-23-2.

1. **STANJE SUSTAVA CIVILNE ZAŠTITE NA PODRUČJU OPĆINE PROMINA - OPERATIVNE SNAGE**

**2.1. STOŽER CIVILNE ZAŠTITE**

Članak 3.

Stožer civilne zaštite je stručno, operativno i koordinativno tijelo koje pruža stručnu pomoć i priprema akcije zaštite i spašavanja. Stožer obavlja zadaće koje se odnose na prikupljanje i obradu informacija radi upozoravanja o mogućnosti nastanka velike nesreće i katastrofe, upravlja reagiranjem sustava civilne zaštite te usklađuje aktivnosti operativnih snaga i ukupnih ljudskih i materijalnih resursa, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Načelnik Općine Promina donio je Plan pozivanja Stožera civilne zaštite 27. lipnja 2017. godine (KLASA: 810-06/17-01/1, URBROJ: 2182/09-17-01) te Poslovnik o radu Stožera civilne zaštite.

Dio članova Stožera civilne zaštite nije završio osposobljavanje koje je organizirala Državna uprava za zaštitu i spašavanje te je potrebno provesti isto.

Zbog izbijanja pandemije virusa SARS-CoV-2, a sukladno zahtjevu Stožera civilne zaštite Republike Hrvatske za aktiviranjem stožera civilne zaštite jedinica lokalne, područne (regionalne) samouprave od dana 17. ožujka 2020. godine (KLASA: 810-03/20-11/3, URBROJ: 511-01-330-20-102) načelnik Općine Promina dana 17. ožujka 2020. godine donio je Zapovijed o aktiviranju Stožera civilne zaštite Općine Promina kojom se aktivira i stavlja u punu funkciju do opoziva Stožer civilne zaštite Općine Promina zbog novonastale situacije vezane uz širenje koronavirusa.

Aktivirani su povjerenici i zamjenici povjerenika CZ Općine Promina koji vrše kontrole provođenja odluka Stožera civilne zaštite RH te uputa i preporuka Hrvatskog zavoda za javno zdravstvo.

**II.**

Članak 4.

Stožer civilne zaštite Općine Promina u obvezi je kontinuiranog praćenja svih odluka, uputa i preporuka koje donosi Stožer civilne zaštite Republike Hrvatske te njihovog promptnog provođenja na svim razinama.

**2.2. ZAPOVJEDNIŠTVO I POSTROJBE VATROGASTVA**

**2.2.1. Vatrogasna zajednica Šibensko-kninske županije**

Članak 5.

Na području Općine Promina djeluje Vatrogasna zajednica Šibensko-kninske županije, čiji je član Dobrovoljno vatrogasno društvo Promina. Glavna aktivnost VZ ŠK županije je vatrogasna djelatnost. U 2023. godini tijekom ljetnog perioda nije bilo većih požara te sukladno tome nije bilo potrebe za aktivnije angažiranje VZ ŠKŽ na području Općine Promina. Vatrogasna zajednica Šibensko-kninske županije sudjelovala u financiranju naknade za sezonske vatrogasce (Program aktivnosti u provedbi posebnih mjera zaštite od požara od interesa za Republiku Hrvatsku, refundacija troškova plaće sezonskih vatrogasaca).

**2.2.2. Dobrovoljno vatrogasno društvo Promina**

Članak 6.

Zapovjednik operativnog sastava Društva je Antonio Škovrlj. Operativni sastav Društva uz zapovjednika u ljetnim mjesecima broji 2 do 3 zaposlenika.

Materijalni kapaciteti DVD Promina su autocisterna za vodu koju je MGPO, Ravnateljstvo za robne zalihe, dodijelilo na čuvanje i korištenje Općini Promina te višenamjensko vozilo marke Mercedes Unimog kojeg je Općina Promina nabavila za svoje potrebe, ali je na raspolaganju i DVD-u Promina.

* 1. **ZAPOVJEDNIŠTVA I POSTROJBE CIVILNE ZAŠTITE I DRUGE**

**OPERATIVNE SNAGE CIVILNE ZAŠTITE**

Članak 7.

Civilna zaštita je oblik organiziranja, pripremanja i sudjelovanja građana, pravnih osoba, državnih upravnih tijela i jedinica lokalne samouprave i uprave radi zaštite i spašavanja ljudi, dobara i okoliša od rizika i posljedica prirodnih, tehničko-tehnoloških i ekoloških nesreća.

Sukladno svojim zakonskim ovlastima Općinski načelnik donio je Odluku o osnivanju postrojbe civilne zaštite opće namjene (KLASA: 810-01/15-01/1, URBROJ: 2182/09-15-01 od 23. srpnja 2015. god.)

Općinski načelnik je Državnoj upravi za zaštitu i spašavanje, Područnom uredu za zaštitu i spašavanje Šibenik uputio prijedlog osobe koja bi se imenovala zapovjednikom postrojbe civilne zaštite opće namjene te prijedlog povjerenika i zamjenika povjerenika civilne zaštite Općine Promina te je od istog dobio obavijest o rasporedu pripadnika.

Općina Promina za sve pripadnike postrojbe civilne zaštite osigurala reflektirajuće prsluke, odore i zaštitnu opremu.

**2.4. SLUŽBE I POSTROJBE PRAVNIH OSOBA KOJE SE ZAŠTITOM I**

**SPAŠAVANJEM BAVE U SVOJOJ REDOVITOJ DJELATNOSTI**

Članak 8.

Odluku o određivanju pravnih osoba od interesa za sustav civilne zaštite na području Općine Promina, KLASA: 810-08/17-01/3, URBROJ: 2182/09-17-02, Općinsko vijeće Općine Promina usvojilo je na 4. sjednici, dana 15. prosinca 2017. godine. Ovom Odlukom određuju se operativne snage i pravne osobe od interesa za civilnu zaštitu na području Općine Promina s ciljem priprema i sudjelovanja u otklanjanju posljedica katastrofa i velikih nesreća. Pravne osobe koje se zaštitom i spašavanjem bave kao svojom redovnom djelatnošću djeluju sukladno svojim operativnim planovima i Planu zaštite i spašavanja za područje Općine Promina. Pozivaju se, mobiliziraju i aktiviraju za provođenje mjera i postupaka u cilju sprječavanja nastanka, ublažavanja te uklanjanja posljedica katastrofa i velikih nesreća. Osim redovnih aktivnosti, sve navedene pravne osobe tijekom 2023. godine nisu bile aktivirane na poslovima zaštite i spašavanja.

Materijalni i ljudski resursi svih navedenih subjekata navedeni su u Prilozima Procjene rizika od velikih nesreća za Općinu Promina.

1. **STANJE SUSTAVA CIVILNE ZAŠTITE NA PODRUČJU OPĆINE PROMINA- OSTALE SLUŽBE I PRAVNE OSOBE KOJE SE BAVE CIVILNOM ZAŠTITOM (OSTALE GOTOVE SNAGE)**

Članak 9.

Procjenom rizika od velikih nesreća za Općinu Promina određene su, osim osoba koje se zaštitom i spašavanjem bave kao redovnom djelatnošću, i pravne osobe koje u sklopu svoje redovne djelatnosti mogu sudjelovati u sustavu zaštite i spašavanja. Oni su nositelji posebnih zadaća u sustavu zaštite i spašavanja. Tim su se osobama, za razradu dobivenih zadaća i usklađivanje s operativnim snagama, dostavili izvodi iz Plana zaštite i spašavanja za područje Općine Promina, Procjene rizika od velikih nesreća za Općinu Promina te Plan djelovanja civilne zaštite Općine Promina

Članak 10.

**3.1.** Pravne osobe koje imaju postrojbe i stručne timove za zaštitu i spašavanje sukladno Procjeni i Planu zaštite i spašavanja su pravne osobe koje imaju postrojbe i stručne timove za zaštitu i spašavanje. Dužnost je ovih pravnih osoba ustrojiti interventne timove zaštite i spašavanja koji će biti osposobljeni za izvršenje namjenskih zadaća zaštite i spašavanja stanovništva, materijalnih i kulturnih dobara na cjelokupnom području Općine Promina u slučaju katastrofa i velikih nesreća.

Članak 11.

**3.2.** Pravne osobe koje pružaju usluge, sukladno Procjeni i Planu zaštite i spašavanja, su pravne osobe koje pružaju usluge prijevoza, smještaja, prehrane i sl., a od interesa za sustav zaštite i spašavanja.

Tijekom 2023. godine nisu izdvajana proračunska sredstva za namjenu korištenja usluga za potrebe zaštite i spašavanja.

Članak 12.

**3.3.** Udruge građana koje mogu sudjelovati u sustavu zaštite i spašavanja navedene su u Planu zaštite i spašavanja.

**4. OSTALE AKTIVNOSTI U SUSTAVU CIVILNE ZAŠTITE**

Članak 13.

**4.1. Edukacija građana**

Tijekom 2023. godine nisu održane aktivnosti vezano uz edukaciju građana na temu zaštite i spašavanja.

Članak 14.

**4.2. Uspostava sustava uzbunjivanja**

Glavnim nedostatkom sustava civilne zaštite na području Općine Promina označen je način uzbunjivanja mještana o ugrozama. U Općini Promina potrebno je žurno osposobiti sustav uzbunjivanja.

Članak 15.

**4.3. Ostalo**

U Općini Promina se sustavno provode mjere dezinfekcije, dezinsekcije i deratizacije te izdvajaju sredstva za veterinarske usluge na području općine.

1. **ZAKLJUČAK**

Članak 16.

Temeljem ove analize stanja sustava civilne zaštite na području Općine Promina donosi se sljedeći zaključak:

U 2023. godini u Općini Promina zabilježeno je nekoliko malih požara te niti jedan požar većih razmjera.

Stanje izrađenosti dokumenata iz područja sustava zaštite i spašavanja je zadovoljavajuće, donošenjem Procjene rizika od velikih nesreća za Općinu Promina te Plana djelovanja civilne zaštite svi dokumenti su doneseni i usklađeni sa zakonskom regulativom.

Članak 17.

Ova Analiza stanja sustava civilne zaštite na području Općine Promina u 2023. godini stupa na snagu osmog dana od dana objave u Službenom glasilu Općine Promina.

KLASA: 810-01/23-01/3

URBROJ: 2182-9-23-1

Oklaj, 15. prosinca 2023. godine

OPĆINA PROMINA

OPĆINSKO VIJEĆE

Predsjednica:

Davorka Bronić